title: 2014 m. lapkričio 4 d. Tarybos sprendimas 2014/821/BUSP dėl Europos Sąjungos ir Ukrainos susitarimo dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) statuso pasirašymo ir sudarymo

text:
21.11.2014

               LT

               Europos Sąjungos oficialusis leidinys

               L 334/1

         TARYBOS SPRENDIMAS 2014/821/BUSP
   2014 m. lapkričio 4 d.
   dėl Europos Sąjungos ir Ukrainos susitarimo dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) statuso pasirašymo ir sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 37 straipsnį kartu su Sutarties dėl Europos Sąjungos veikimo 218 straipsnio 5 ir 6 dalimis,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. liepos 22 d. Taryba priėmė Sprendimą 2014/486/BUSP (1);

               (2)

               tą pačią dieną Taryba priėmė Sprendimą, kuriuo suteikiami įgaliojimai pradėti derybas su Ukraina siekiant sudaryti Europos Sąjungos ir Ukrainos susitarimą dėl Europos Sąjungos Bendros saugumo ir gynybos politikos (BSGP) misijos Ukrainoje statuso;

               (3)

               Sąjunga ir Ukraina vedė derybas ir parengė susitarimą dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (toliau – Susitarimas) statuso;

               (4)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Ukrainos susitarimas dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) statuso.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad įpareigotų Sąjungą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. lapkričio 4 d.

            Tarybos vardu

            Pirmininkas

         S. GOZI

      (1)  2014 m. liepos 22 d. Tarybos sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (OL L 217, 2014 7 23, p. 42).


title: 2012 m. rugsėjo 24 d. Tarybos sprendimas, kuriuo skiriamas Europos cheminių medžiagų agentūros Valdančiosios tarybos narys

text:
25.9.2012

               LT

               Europos Sąjungos oficialusis leidinys

               C 288/4

         TARYBOS SPRENDIMAS
   2012 m. rugsėjo 24 d.
   kuriuo skiriamas Europos cheminių medžiagų agentūros Valdančiosios tarybos narys
   2012/C 288/03
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą (1), ypač į jo 79 straipsnį,
   kadangi:

               (1)

               Reglamento (EB) Nr. 1907/2006 79 straipsnyje numatyta, kad Taryba Europos cheminių medžiagų agentūros Valdančiosios tarybos (toliau – Valdančioji taryba) nariais turi skirti po vieną atstovą iš kiekvienos valstybės narės;

               (2)

               2007 m. birželio 7 d. Sprendimu (2) Taryba paskyrė 27 Valdančiosios tarybos narius;

               (3)

               Vengrijos Vyriausybė informavo Tarybą ketinanti pakeisti Vengrijos atstovą Valdančiojoje taryboje ir pateikė naujo atstovo, kuris turėtų būti paskirtas laikotarpiui iki 2013 m. gegužės 31 d., kandidatūrą,

         PRIĖMĖ ŠĮ SPRENDIMĄ:
   1 straipsnis
   Vengrijos pilietė Krisztina CSENGŐDY, gimusi 1961 m. sausio 9 d., skiriama Europos cheminių medžiagų agentūros Valdančiosios tarybos nare vietoj Zoltán ADAMIS laikotarpiui nuo 2012 m. rugsėjo 25 d. iki 2013 m. gegužės 31 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. rugsėjo 24 d.

            Tarybos vardu

            Pirmininkas

         S. ALETRARIS

      (1)  OL L 396, 2006 12 30, p. 1.

      (2)  OL C 134, 2007 6 16, p. 6.


title: 2012 m. liepos 10 d. Tarybos sprendimas 2012/372/BUSP, kuriuo iš dalies keičiamas Sprendimas 2010/330/BUSP dėl Europos Sąjungos jungtinės teisinės valstybės misijos Irake EUJUST LEX-IRAQ ir pratęsiamas jo galiojimas

text:
11.7.2012

               LT

               Europos Sąjungos oficialusis leidinys

               L 179/22

         TARYBOS SPRENDIMAS 2012/372/BUSP
   2012 m. liepos 10 d.
   kuriuo iš dalies keičiamas Sprendimas 2010/330/BUSP dėl Europos Sąjungos jungtinės teisinės valstybės misijos Irake EUJUST LEX-IRAQ ir pratęsiamas jo galiojimas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2005 m. kovo 7 d. Taryba priėmė Bendruosius veiksmus 2005/190/BUSP dėl Europos Sąjungos jungtinės teisinės valstybės misijos Irake EUJUST LEX (1);

               (2)

               2010 m. birželio 14 d. Taryba priėmė Sprendimą 2010/330/BUSP (2), kuriuo misija pratęsiama iki 2012 m. birželio 30 d.;

               (3)

               atsižvelgiant į strateginėje apžvalgoje išdėstytas rekomendacijas, misija turėtų būti pratęsta dar 18 mėnesių;

               (4)

               EUJUST LEX-IRAQ bus vykdoma esant tokioms aplinkybėms, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus;

               (5)

               todėl Sprendimas 2010/330/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/330/BUSP iš dalies keičiamas taip:

               1)

               2 straipsnio 4 dalis pakeičiama taip:
               „4.   Mokymas vyksta Irake ir regione, taip pat Sąjungoje. EUJUST LEX-IRAQ turi biurus Briuselyje ir Bagdade, įskaitant padalinį Basroje, ir biurą Erbile (Kurdistano regionas).“

               2)

               2 straipsnio 5 dalis išbraukiama.

               3)

               6 straipsnio 5 dalis pakeičiama taip:
               „5.   Visi personalo nariai atlieka savo pareigas ir veikia vadovaudamiesi misijos interesais. Visi personalo nariai laikosi saugumo principų ir būtiniausių standartų, nustatytų 2011 m. kovo 31 d. Tarybos sprendimu 2011/292/ES dėl ES įslaptintos informacijos apsaugai užtikrinti skirtų saugumo taisyklių (3).

               4)

               10 straipsnis iš dalies keičiamas taip:

                           a)

                           1 dalis pakeičiama taip:
                           „1.   Civilinės operacijos vadas vadovauja misijos vadovo vykdomam saugumo priemonių planavimui ir užtikrina jų tinkamą bei veiksmingą įgyvendinimą EUJUST LEX-IRAQ tikslu pagal 4 ir 8 straipsnius.“;

                           b)

                           4 dalis išbraukiama;

                           c)

                           8 dalis pakeičiama taip:
                           „8.   Prieš dislokavimą ar kelionę į Iraką EUJUST LEX-IRAQ personalo nariai, instruktoriai ir ekspertai dalyvauja privalomame mokyme saugumo klausimais ir tam tikrais atvejais atliekamas jų sveikatos patikrinimas.“

               5)

               11 straipsnis papildomas šia dalimi:
               „2a.   Orientacinė finansavimo suma, skirta su misija susijusioms išlaidoms padengti nuo 2012 m. liepos 1 d. iki 2013 m. birželio 30 d., yra 27 150 000 EUR.“

               6)

               16 straipsnio antra pastraipa pakeičiama taip:
               „Jis taikomas nuo 2010 m. liepos 1 d. iki 2013 m. gruodžio 31 d.“

         2 straipsnis
   Šis sprendimas įsigalioja jo priėmimo dieną.
   Jis taikomas nuo 2012 m. liepos 1 d.

      Priimta Briuselyje 2012 m. liepos 10 d.

            Tarybos vardu

            Pirmininkas

         A. D. MAVROYIANNIS

      (1)  OL L 62, 2005 3 9, p. 37.

      (2)  OL L 149, 2010 6 15, p. 12.

      (3)  OL L 141, 2011 5 27, p. 17.“


title: 2014 m. balandžio 14 d. Tarybos sprendimas 2014/213/BUSP, kuriuo iš dalies keičiamas Sprendimas 2010/638/BUSP dėl ribojamųjų priemonių Gvinėjos Respublikai

text:
15.4.2014

                  LT

                  Europos Sąjungos oficialusis leidinys

                  L 111/83

         TARYBOS SPRENDIMAS 2014/213/BUSP
         2014 m. balandžio 14 d.
         kuriuo iš dalies keičiamas Sprendimas 2010/638/BUSP dėl ribojamųjų priemonių Gvinėjos Respublikai
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         kadangi:

                     (1)

                     2010 m. spalio 25 d. Taryba priėmė Sprendimą 2010/638/BUSP dėl ribojamųjų priemonių Gvinėjos Respublikai (1);

                     (2)

                     atsižvelgiant į įvykius Gvinėjos Respublikoje, ginklų embargas ir įrangos, kuri galėtų būti naudojama vidaus represijoms, embargas turėtų būti panaikintas;

                     (3)

                     todėl Sprendimas 2010/638/BUSP turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimo 2010/638/BUSP 1 ir 2 straipsniai išbraukiami.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Liuksemburge 2014 m. balandžio 14 d.

                  Tarybos vardu

                  Pirmininkas

               C. ASHTON

            (1)  OL L 280, 2010 10 26, p. 10.


title: 2011 m. rugsėjo 26 d. Tarybos sprendimas 2011/635/BUSP, kuriuo iš dalies keičiamas Tarybos sprendimas 2010/231/BUSP dėl ribojamųjų priemonių Somaliui

text:
27.9.2011

               LT

               Europos Sąjungos oficialusis leidinys

               L 249/12

         TARYBOS SPRENDIMAS 2011/635/BUSP
   2011 m. rugsėjo 26 d.
   kuriuo iš dalies keičiamas Tarybos sprendimas 2010/231/BUSP dėl ribojamųjų priemonių Somaliui
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               remdamasi Jungtinių Tautų Saugumo Tarybos (toliau – JT ST) rezoliucijomis 733 (1992), 1356 (2001) ir 1425 (2002), 2002 m. gruodžio 10 d. Taryba priėmė Bendrąją poziciją 2002/960/BUSP dėl ribojančių priemonių Somaliui (1);

               (2)

               2009 m. vasario 16 d. Taryba priėmė Bendrąją poziciją 2009/138/BUSP dėl ribojančių priemonių Somaliui, kuria panaikinama Bendroji pozicija 2002/960/BUSP (2), kuria įgyvendinama JT ST rezoliucija 1844 (2008); 2010 m. kovo 1 d. Taryba priėmė Sprendimą 2010/126/BUSP, iš dalies keičiantį Bendrąją poziciją 2009/138/BUSP (3), kuriuo įgyvendindama JT ST rezoliucija 1907 (2009);

               (3)

               2010 m. balandžio 26 d. Taryba priėmė Sprendimą 2010/231/BUSP dėl ribojamųjų priemonių Somaliui, kuriuo panaikinama Bendroji pozicija 2009/138/BUSP (4), nes buvo priimta JT ST rezoliucija 1916 (2010), o pagal JT ST rezoliuciją 751 (1992) dėl Somalio įsteigtas Sankcijų komitetas (toliau – Sankcijų komitetas) patvirtino asmenų ir subjektų, kuriems taikomos ribojamosios priemonės, sąrašą;

               (4)

               2011 m. liepos 28 d. Sankcijų komitetas atnaujino asmenų ir subjektų, kuriems taikomos ribojamosios priemonės, sąrašą;

               (5)

               2011 m. liepos 29 d. Jungtinių Tautų Saugumo Taryba priėmė JT ST rezoliuciją 2002 (2011), kuria išplečiami kriterijai, kuriais remiantis į sąrašą įtraukiami politiniai arba kariniai lyderiai, verbuojantys vaikus dalyvauti ginkluotuose konfliktuose arba juos naudojantys tokiuose ginkluotuose konfliktuose Somalyje pažeidžiant taikomą tarptautinę teisę, ir asmenys bei subjektai, atsakingi už taikomos tarptautinės teisės pažeidimus Somalyje, ginkluotus konfliktus, išpuolius prieš civilius gyventojus, įskaitant vaikus ir moteris, ginkluotuose konfliktuose, įskaitant žudymą ir žalojimą, seksualinį smurtą ir smurtą dėl lyties, išpuolius prieš mokyklas ir ligonines, grobimą ir priverstinį perkėlimą;

               (6)

               be to, JT ST rezoliucijoje 2002 (2011) paaiškinta išimtis, kuria remiantis leidžiama teikti lėšas, kitą finansinį turtą arba ekonominius išteklius, būtinus siekiant užtikrinti, kad Somaliui būtų laiku suteikta skubiai reikalinga humanitarinė pagalba, kurią teikia Jungtinės Tautos, jų specializuotos agentūros arba kuri teikiama pagal JT programas, taip pat pagalba, kurią teikia humanitarinės organizacijos, turinčios stebėtojo statusą Jungtinių Tautų Generalinėje Asamblėjoje, ir jų įgyvendinantieji partneriai;

               (7)

               Sprendimas 2010/231/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/231/BUSP iš dalies keičiamas taip:

               1.

               2 straipsnis pakeičiamas taip:
               „2 straipsnis
               3 straipsnyje, 5 straipsnio 1 dalyje ir 6 straipsnio 1 bei 2 dalyse nustatytos ribojamosios priemonės taikomos Sankcijų komiteto nurodytiems asmenims ir subjektams:

                           —

                           kurie dalyvauja veiksmuose, keliančiuose grėsmę taikai, saugumui ar stabilumui Somalyje, įskaitant veiksmus, keliančius grėsmę 2008 m. rugpjūčio 18 d. Džibučio susitarimo ar politinio proceso įgyvendinimui, ar veiksmuose, kuriais pasitelkus jėgą grasinama pereinamojo laikotarpio federalinėms institucijoms ar AMISOM, arba remia šiuos veiksmus;

                           —

                           kurie savo veiksmais pažeidė ginklų embargą ir nesilaikė susijusių priemonių, kaip nurodyta 1 straipsnyje;

                           —

                           kurie trukdo teikti Somaliui humanitarinę pagalbą, ją gauti arba platinti Somalyje;

                           —

                           kurie yra politiniai arba kariniai lyderiai, verbuojantys vaikus dalyvauti ginkluotuose konfliktuose ar juos naudojantys tokiuose ginkluotuose konfliktuose Somalyje, pažeidžiant taikomą tarptautinę teisę;

                           —

                           kurie yra atsakingi už taikomos tarptautinės teisės pažeidimus Somalyje, už civilių gyventojų, įskaitant vaikus ir moteris, įtraukimą į ginkluotus konfliktus, įskaitant žudymą ir žalojimą, seksualinį smurtą ir smurtą dėl lyties, išpuolius prieš mokyklas ir ligonines, grobimą ir priverstinį perkėlimą.

                     Atitinkami asmenys ir subjektai išvardyti priede.“

               2.

               6 straipsnio 6 dalis pakeičiama taip:
               „6.   1 ir 2 dalys netaikomos teikimui lėšų, kito finansinio turto arba ekonominių išteklių, būtinų siekiant užtikrinti, kad Somaliui būtų laiku suteikta skubiai reikalinga humanitarinė pagalba, kurią teikia Jungtinės Tautos, jų specializuotos agentūros arba kuri teikiama pagal JT programas, taip pat pagalba, kurią teikia humanitarinės organizacijos, turinčios stebėtojo statusą Jungtinių Tautų Generalinėje Asamblėjoje, arba jų įgyvendinantieji partneriai, įskaitant dvišalį ar daugiašalį finansavimą gaunančias nevyriausybines organizacijas, dalyvaujančias vykdant JT konsoliduotą pagalbos Somaliui prašymą.“

         2 straipsnis
   Sprendimo 2010/231/BUSP priedas pakeičiamas šio sprendimo priede išdėstytu tekstu.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. rugsėjo 26 d.

            Tarybos vardu

            Pirmininkas

         M. KOROLEC

      (1)  OL L 334, 2002 12 11, p. 1.

      (2)  OL L 46, 2009 2 17, p. 73.

      (3)  OL L 51, 2010 3 2, p. 18.

      (4)  OL L 105, 2010 4 27, p. 17.

      PRIEDAS

            „PRIEDAS

               2 STRAIPSNYJE NURODYTŲ ASMENŲ IR SUBJEKTŲ SĄRAŠAS

            I.   Asmenys

                        1.

                        Yasin Ali Baynah (dar žinomas kaip: a) Ali, Yasin Baynah, b) Ali, Yassin Mohamed, c) Baynah, Yasin, d) Baynah, Yassin, e) Baynax, Yasiin Cali, f) Beenah, Yasin, g) Beenah, Yassin, h) Beenax, Yasin, i) Beenax, Yassin, j) Benah, Yasin, k) Benah, Yassin, l) Benax, Yassin, m) Beynah, Yasin, n) Binah, Yassin, o) Cali, Yasiin Baynax)
                        Gimimo data: 1965 m. gruodžio 24 d. Pilietybė: Somalio. Kita pilietybė: Švedijos. Buvimo vieta: Rinkeby, Stokholmas, Švedija; Mogadišas, Somalis. Įtraukimo į JT sąrašą data: 2010 m. balandžio 12 d.
                        Yasin Ali Baynah ragino vykdyti išpuolius prieš Pereinamojo laikotarpio federalinę Vyriausybę (PLFV) ir Afrikos Sąjungos misiją Somalyje (AMISOM). Jis taip pat telkė paramą ir rinko lėšas Somalio Pakartotinio Išlaisvinimo Aljanso ir Hisbul Islam vardu; abi šios organizacijos aktyviai dalyvavo vykdant išpuolius, keliančius grėsmę taikai ir saugumui Somalyje, įskaitant Džibučio susitarimo atsisakymą, ir išpuolius prieš PLFV bei AMISOM pajėgas Mogadiše.

                        2.

                        Hassan Dahir Aweys (dar žinomas kaip: a) Ali, Sheikh Hassan Dahir Aweys, b) Awes, Hassan Dahir, c) Awes, Shaykh Hassan Dahir, d) Aweyes, Hassen Dahir, e) Aweys, Ahmed Dahir, f) Aweys, Sheikh, g) Aweys, Sheikh Hassan Dahir, h) Dahir, Aweys Hassan, i) Ibrahim, Mohammed Hassan, j) OAIS, Hassan Tahir, k) Uways, Hassan Tahir, l) „Hassan, Sheikh“)
                        Gimimo data: 1935 m. Pilietis: Somalio. Pilietybė: Somalio. Buvimo vieta: Somalis. Įtraukimo į JT sąrašą data: 2010 m. balandžio 12 d.
                        Hassan Dahir Aweys buvo ir tebėra vienas iš vyriausiųjų politinių ir ideologinių įvairių ginkluotų opozicijos grupuočių, atsakingų už nuolat vykdomus bendro ir visiško ginklų embargo pažeidimus ir (arba) išpuolius, keliančius grėsmę Džibučio taikos susitarimui, Pereinamojo laikotarpio federalinės Vyriausybės (PLFV) ir Afrikos Sąjungos misijos Somalyje (AMISOM) pajėgoms, lyderių. 2006 m. birželio mėn.–2007 m. rugsėjo mėn. H. D. AWEYS buvo Islamo teismų sąjungos centrinio komiteto pirmininkas, 2008 m. liepos mėn. jis pasiskelbė Somalio Pakartotinio Išlaisvinimo Aljanso Asmara sparno pirmininku, o 2009 m. gegužės mėn. jis buvo paskirtas PLFV besipriešinančių grupuočių aljanso Hisbul Islam pirmininku. Eidamas visas šias pareigas H. D. AWEYS skelbė pareiškimus ir vykdė veiksmus, kuriais aiškiai ir nuolat siekė išardyti PLFV ir jėga išstumti AMISOM iš Somalio.

                        3.

                        Hassan Abdullah Hersi Al-Turki (dar žinomas kaip: a) Al-Turki, Hassan, b) Turki, Hassan, c) Turki, Hassan Abdillahi Hersi, d) Turki, Sheikh Hassan, e) Xirsi, Xasan Cabdilaahi, f) Xirsi, Xasan Cabdulle)
                        Gimimo data: apie 1944 m. Gimimo vieta: Ogadeno regionas, Etiopija. Pilietybė: Somalio. Buvimo vieta: Somalis. Įtraukimo į JT sąrašą data: 2010 m. balandžio 12 d.
                        Nuo paskutiniojo XX a. dešimtmečio vidurio Hassan Abdullah Hersi Al-Turki buvo vienas iš vyriausiųjų vienos iš ginkluotų kovinių grupuočių lyderių ir dalyvavo įvykdant daugelį ginklų embargo pažeidimų. 2006 m. al-Turki pajėgos padėjo Islamo teismų sąjungai užimti Mogadišą ir jis tapo al-Shabaab palaikančios grupuotės kariniu lyderiu. Nuo 2006 m. al-Turki kontroliuoja teritoriją, kurioje įvairios ginkluotos opozicijos grupuotės, įskaitant al-Shabaab, rengia mokymus. 2007 m. rugsėjo mėn. al-Jazeera naujienų video reportaže parodyta, kaip al-Turki vadovauja kovinių grupuočių mokymams.

                        4.

                        Ahmed Abdi aw-Mohamed (dar žinomas kaip: a) Abu Zubeyr, Muktar Abdirahman, b) Abuzubair, Muktar Abdulrahim, c) Aw Mohammed, Ahmed Abdi, d) Aw-Mohamud, Ahmed Abdi, e) „Godane“, f) „Godani“, g) „Mukhtar, Shaykh“, h) „Zubeyr, Abu“)
                        Gimimo data: 1977 m. liepos 10 d. Gimimo vieta: Hargeysa, Somalis. Pilietybė: Somalio. Įtraukimo į JT sąrašą data: 2010 m. balandžio 12 d.
                        Ahmed Abdi Aw-Mohamed yra vienas iš al-Shabaab vyriausiųjų lyderių; 2007 m. gruodžio mėn. jis viešai paskelbtas šios organizacijos emyru. Jis vadovauja al-Shabaab operacijoms visame Somalyje. Aw-Mohamed paskelbė negaliojančiu Džibučio taikos procesą, pavadindamas jį užsienio vykdoma konspiracija, o 2009 m. gegužės mėn. Somalio žiniasklaidai skirtame garso įraše pripažino, kad jo pajėgos dalyvavo neseniai įvykusiuose mūšiuose Mogadiše.

                        5.

                        Fuad Mohamed Khalaf (dar žinomas kaip: a) Fuad Mohamed Khalif, b) Fuad Mohamed Qalaf, c) Fuad Mohammed Kalaf, d) Fuad Mohamed Kalaf, e) Fuad Mohammed Khalif, f) Fuad Khalaf, g) Fuad Shongale, h) Fuad Shongole, i) Fuad Shangole, j) Fuad Songale, k) Fouad Shongale, l) Fuad Muhammad Khalaf Shongole)
                        Pilietybė: Somalio. Buvimo vieta: Mogadišas, Somalis. Kita buvimo vieta: Somalis. Įtraukimo į JT sąrašą data: 2010 m. balandžio 12 d.
                        Fuad Mohamed Khalaf padėjo al-Shabaab gauti finansinę paramą; 2008 m. gegužės mėn. Kismaayo mečetėse Somalyje du kartus organizavo lėšų al-Shabaab rinkimą. 2008 m. balandžio mėn. Khalaf ir keletas kitų asmenų vadovavo transporto priemonių susprogdinimams Etiopijos bazėse ir Somalio Pereinamojo laikotarpio federalinės Vyriausybės padaliniuose Mogadiše (Somalyje). 2008 m. gegužės mėn. Khalaf ir kovotojų grupė užpuolė ir užėmė policijos postą Mogadiše, nužudė ir sužeidė keletą kareivių.

                        6.

                        Bashir Mohamed Mahamoud (dar žinomas kaip: a) Bashir Mohamed Mahmoud, b) Bashir Mahmud Mohammed, c) Bashir Mohamed Mohamud, d) Bashir Mohamed Mohamoud, e) Bashir Yare, f) Bashir Qorgab, g) Gure Gap, h) „Abu Muscab“, i) „Qorgab“)
                        Gimimo data: apie 1979–1982 m. Kita galima gimimo data: 1982 m. Pilietybė: Somalio. Buvimo vieta: Mogadišas, Somalis. Įtraukimo į JT sąrašą data: 2010 m. balandžio 12 d.
                        Bashir Mohamed Mahamoud yra vienas iš al-Shabaab karinių vadų. Be to, 2008 m. pabaigoje Mahamoud buvo vienas iš maždaug iš dešimties narių sudarytos al-Shabaab lyderių tarybos narių. Mahamoud ir vienas iš jo bendrininkų yra atsakingi už 2009 m. birželio 10 d. įvykdytus Somalio Pereinamojo laikotarpio federalinės Vyriausybės Mogadiše apšaudymus iš mortyrų.

                        7.

                        Mohamed Sa’id (dar žinomas kaip: a) „Atom“, b) Mohamed Sa’id Atom, c) Mohamed Siad Atom)
                        Gimimo data: apie 1966 m. Gimimo vieta: Galgala, Somalis. Buvimo vieta: Galgala, Somalis. Kita buvimo vieta: Badhanas, Somalis. Įtraukimo į JT sąrašą data: 2010 m. balandžio 12 d.
                        Mohamed Sa’id „Atom“ dalyvauja veiksmuose, keliančiuose grėsmę taikai, saugumui ar stabilumui Somalyje. Mohamed Sa’id „Atom“ tiesiogiai arba netiesiogiai Somaliui tiekia, parduoda arba perduoda ginklus ar su jais susijusią įrangą arba teikia konsultacijas, rengia mokymus ar teikia pagalbą, įskaitant finansavimą ir finansinę paramą, susijusius su karine veikla, kurią vykdant pažeidžiamas ginklų embargas. Nustatyta, kad Mohamed Sa’id „Atom“ yra vienas iš pagrindinių ginklų ir šaudmenų tiekėjų al-Shabaab operacijoms Puntlando regione. Teigiama, kad jis yra 2006 m. Šiaurės Somalio rytiniame Sanaag regione suformuotos kovinės grupuotės lyderis. Karinę grupuotę sudaro apie 250 kovotojų; ji atsakinga už žmonių grobimą, piratavimą ir terorizmą, pačios grupuotės naudojamų ginklų importą pažeidžiant ginklų embargą. Mohamed Sa’id „Atom“ įsitvirtino regione kaip svarbiausia karinė valdžia; grupuotės pagrindinė būstinė yra netoli Galgala, o papildoma bazė – šalia Badhan. Remiantis turima informacija, Mohamed Sa’id „Atom“ palaiko al-Shabaab ir gali gauti nurodymų iš al-Shabaab lyderio Fu’aad Mohamed Khalaf.
                        Be to, įtariama, kad Mohamed Sa’id „Atom“ vykdo neteisėtą ginklų pardavimą Somaliui. Remiantis iš daugelio šaltinių gauta informacija, jo pajėgos gauna ginklų ir įrangos iš Jemeno ir Eritrėjos. Remiantis 2008 m. gruodžio mėn. ataskaita, 2008 m. pradžioje per keturių savaičių laikotarpį vienas iš liudytojų pastebėjo šešias šaulių ginklų, šaudmenų ir raketinių granatų siuntas, kurių kiekvienai sukrauti buvo skirta po du nedidelius sunkvežimius. Remiantis vieno iš Bossaso verslininkų, išmanančių prekybą ginklais, duomenimis, Mohamed Sa’id „Atom“ siuntos nepatenka į ginklų rinką, o tai reiškia, kad jas naudoti pasilieka jo pajėgos arba jos perduodamos gavėjams Pietų Somalyje, kur veikia al-Shabaab.
                        Mohamed Sa’id „Atom“ pajėgos atsakingos už humanitarinę pagalbą teikiančio asmens iš Vokietijos pagrobimą, dviejų somaliečių pagrobimą netoli Bossaso ir už 2008 m. vasario 5 d. Bossaso Etiopijos migrantų gyvenvietėje įvykdytus sprogdinimus, kurių metu žuvo 20 ir buvo sužeista daugiau nei 100 žmonių. Mohamed Sa’id „Atom“ kovinė grupuotė taip pat galėjo prisidėti prie 2008 m. birželio mėn. piratų į nelaisvę paimtos vokiečių poros pagrobimo.

                        8.

                        Fares Mohammed Mana’a (dar žinomas kaip: a) Faris Mana’a, b) Fares Mohammed Manaa)
                        Gimimo data: 1965 m. vasario 8 d. Gimimo vieta: Sadah, Jemenas. Paso Nr.: 00514146; išdavimo vieta: Sanaa, Jemenas. Tapatybės kortelės Nr.: 1417576; išdavimo vieta: Al-Amana, Jemenas; išdavimo data: 1996 m. sausio 7 d. Įtraukimo į JT sąrašą data: 2010 m. balandžio 12 d.
                        Fares Mohammed Mana’a, pažeisdamas ginklų embargą, tiesiogiai ar netiesiogiai tiekė, pardavė ar perdavė į Somalį ginklus ir su jais susijusią įrangą. Mana’a yra žinomas kontrabandinių ginklų prekeivis. Jemeno Vyriausybė, siekdama sustabdyti šaunamųjų ginklų srautą, plūstantį į šalį, kurioje, kaip pranešama, ginklų suskaičiuojama daugiau nei gyventojų, 2009 m. spalio mėn. paskelbė ginklų prekeivių juodąjį sąrašą, kurio viršuje figūruoja Mana’a. 2009 m. birželio mėn. reportaže JAV žurnalistas, komentuojantis Jemeno klausimais, parašęs pastarajai šaliai skirtą pusmečio ataskaitą bei prisidėjęs prie Jane’s Intelligence Group veiklos, pranešė: „Faris Manaa yra vienas stambiausių kontrabandinių šaunamųjų ginklų prekeivių, ir tai yra gerai žinomas faktas“. 2007 m. gruodžio mėn. Yemen Times paskelbtame straipsnyje jis minimas kaip „ginklų prekeivis šeichas Fares Mohammed Mana’a“. 2008 m. sausio mėn. Yemen Times paskelbtame straipsnyje jis minimas kaip „prekiautojas ginklais šeichas Faris Mana’a“.
                        Nuo 2008 m. vidurio Jemenas vis dar yra vienas iš svarbiausių taškų, iš kurių į Afrikos Kyšulį keliauja neteisėtų ginklų siuntos, o visų pirma – į Somalį laivais gabenamos ginklų siuntos. Nepatvirtintais duomenimis, Faris Mana’a dalyvavo išsiunčiant daugelį siuntų į Somalį. 2004 m. Mana dalyvavo sudarant sutartis dėl šaunamųjų ginklų iš Rytų Europos, kai šaunamieji ginklai tariamai buvo parduoti Somalio kovotojams. Nepaisant to, kad Somalyje nuo 1992 m. galioja JT ginklų embargas, turima duomenų, kad veiklą, susijusią su neteisėtu ginklų gabenimu į Somalį, Mana’a vykdo bent jau nuo 2003 m. 2003 m. Mana’a pateikė pasiūlymą Rytų Europoje nupirkti tūkstančius ginklų ir nurodė, kad kai kuriuos tų ginklų planuoja parduoti Somalyje.

                        9.

                        Hassan Mahat Omar (dar žinomas kaip: a) Hassaan Hussein Adam, b) Hassane Mahad Omar, c) Xassaan Xuseen Adan, d) Asan Mahad Cumar, e) Abu Salman, f) Abu Salmaan, g) Sheikh Hassaan Hussein).
                        Gimimo data: 1979 m. balandžio 10 d. Gimimo vieta: Garissa, Kenija. Pilietybė: gali būti Etiopijos. Paso Nr.: A 1180173, Kenija, galioja iki 2017 m. rugpjūčio 20 d. Tapatybės kortelės Nr.: 23446085. Buvimo vieta: Nairobis, Kenija. Įtraukimo į JT sąrašą data: 2011 m. liepos 28 d.
                        Hassan Mahat Omar dalyvauja veiksmuose, keliančiuose grėsmę taikai, saugumui ar stabilumui Somalyje. Jis yra imamas ir vienas iš Masjid-ul-Axmar – prie Al-Shabaab prisijungusio neformalaus Nairobyje veikiančio judėjimo centro – lyderių. Jis taip pat verbuoja naujus narius ir renka lėšas Al-Shabaab remti; be kita ko, lėšos renkamos internetu su Al-Shabaab judėjimu susijusioje svetainėje alqimmah.net.
                        Be to, Al-Shabaab pokalbių internetu svetainėje jis yra paskelbęs fatvų, kuriose raginama rengti atakas prieš Pereinamojo laikotarpio federalinę Vyriausybę (PLFV).

                        10.

                        Omar Hammami (dar žinomas kaip: a) Abu Maansuur Al-Amriki, b) Abu Mansour Al-Amriki, c) Abu Mansuur Al-Amriki, d) Umar Hammami, e) Abu Mansur Al-Amriki).
                        Gimimo data: 1984 m. gegužės 6 d. Gimimo vieta: Alabama, Jungtinės Amerikos Valstijos. Pilietybė: Jungtinių Amerikos Valstijų. Taip pat manoma, kad turi Sirijos pilietybę.
                        Paso Nr.: 403062567 (JAV). Socialinio draudimo pažymėjimo Nr.: 423–31–3021 (JAV). Buvimo vieta: Somalis. Kita informacija: vedęs somalietę. 2005 m. gyveno Egipte; 2009 m. persikėlė į Somalį. Įtraukimo į JT sąrašą data: 2011 m. liepos 28 d.
                        Omar Hammami dalyvauja veiksmuose, keliančiuose grėsmę taikai, saugumui ar stabilumui Somalyje. Jis priklauso Al-Shabaab vyresnybei. Jis dalyvauja verbuojant į Somalį kovotojus iš užsienio, finansuojant šią veiklą ir mokant tokiems kovotojams atlyginimą. Jis apibūdinamas kaip sprogmenų ir apskritai karo srities žinovas. Nuo 2007 m. apie jį pranešama televizijos reportažuose, jis taip pat filmuojamas propagandiniuose Al-Shabaab vaizdo įrašuose. Omar Hammami rodomas Al-Shabaab kovotojams rengti skirtame vaizdo įraše. Jis taip pat rodomas vaizdo įrašuose ir svetainėse, kuriuose raginama, kad daugiau kovotojų stotų į Al-Shabaab.

                  II.   Subjektai

            Al-Shabaab (kiti pavadinimai: a) Al-Shabab, b) Shabaab, c) The Youth, d) Mujahidin Al-Shabaab Movement, e) Mujahideen Youth Movement, f) Mujahidin Youth Movement, g) MYM, h) Harakat Shabab Al-Mujahidin, i) Hizbul Shabaab, j) Hisb’ul Shabaab, k) Al-Shabaab Al-Islamiya, l) Youth Wing, m) Al-Shabaab Al-Islaam, n) Al-Shabaab Al-Jihaad, o) The Unity Of Islamic Youth, p) Harakat Al-Shabaab Al-Mujaahidiin, q) Harakatul Shabaab Al Mujaahidiin, r) Mujaahidiin Youth Movement)
            Buveinės vieta: Somalis. Įtraukimo į JT sąrašą data: 2010 m. balandžio 12 d.

               Al-Shabaab dalyvauja veiksmuose, tiesiogiai ar netiesiogiai keliančiuose grėsmę taikai, saugumui ar stabilumui Somalyje, įskaitant, bet ne tik: veiksmus, kurie kelia grėsmę 2008 m. rugpjūčio 18 d. Džibučio susitarimo ar politinio proceso įgyvendinimui, ir veiksmus, dėl kurių kyla grėsmė Pereinamojo laikotarpio federalinėms institucijoms (PLFI), Afrikos Sąjungos misijai Somalyje (AMISOM) ar kitoms su Somaliu susijusioms tarptautinėms taikos palaikymo operacijoms.
            Be to, Al-Shabaab trukdo atgabenti į Somalį humanitarinę pagalbą arba ją gauti ar platinti Somalyje.
            Pranešime, kurį 2009 m. liepos 29 d. Saugumo Tarybai pateikė Saugumo Tarybos komiteto, įsteigto pagal Rezoliuciją 751 (1992) dėl Somalio, pirmininkas, nurodoma, kad tiek Al-Shabaab, tiek Hisb'ul Islam judėjimai viešai ir nuolat prisiima atsakomybę už pajėgų rengiamas atakas prieš Pereinamojo laikotarpio federalinę Vyriausybę (PLFV) ir AMISOM. Al-Shabaab taip pat prisiėmė atsakomybę už PLFV pareigūnų nužudymą, o 2009 m. liepos 19 d. užpuolė Bay ir Bakool regione veikusius Jungtinių Tautų projektų paslaugų biuro (UNOPS), Jungtinių Tautų saugos ir saugumo klausimų (UNDSS) ir Jungtinių Tautų vystymo programos (JTVP) filialus ir nutraukė jų veiklą, taip pažeisdamas Rezoliucijos 1844 (2008) c dalį. Be to, Al-Shabaab nuolat trukdo gauti ar platinti humanitarinę pagalbą Somalyje.

               Al-Shabaab veikla Somalyje aprašoma šiose 2009 m. liepos 20 d. Generalinio sekretoriaus pateiktos Jungtinių Tautų Saugumo Tarybos ataskaitos dėl padėties Somalyje pastraipose:
            Įtariama, kad sukilėlių grupuotės, pavyzdžiui, al-Shabaab, prievarta išgauna pinigų iš privačių bendrovių ir verbuoja jaunimą, be kita ko, ir vaikus kareivius, stoti į kovą su Mogadiše veikiančia Vyriausybe. Al-Shabaab patvirtino, kad jo gretose yra užsieniečių kovotojų ir atvirai pareiškė Mogadiše bendradarbiaujanti su „Al Kaida“, kad būtų nuversta Somalio Vyriausybė. Užsienio kovotojai, kurių daugelis, turimomis žiniomis, kilę iš Pakistano ir Afganistano, atrodo, yra gerai parengti ir turi kovos patirtį. Jie buvo pastebėti dėvintys veidą dengiančius gaubtus ir rengiantys agresyvias atakas prieš Vyriausybės pajėgas Mogadiše ir kaimyniniuose regionuose.

               Al-Shabaab suaktyvino savo strateginę veiklą, siekdamas daryti spaudimą Somalio gyventojams ir juos įbauginti: kruopščiai pasirenkant žudomi itin svarbūs asmenys, sulaikomi genčių vyresnieji, kai kurie iš jų nužudomi. 2009 m. birželio 19 d. Beletwyne savižudžio valdomame automobilyje sprogus galingam sprogmeniui žuvo nacionalinio saugumo ministras Omar Hashi Aden. Per šį antpuolį dar žuvo daugiau nei 30 žmonių; jį griežtai pasmerkė tarptautinė bendruomenė ir daugelio įvairių Somalio visuomenės grupių atstovai.
            2008 m. gruodžio mėn. pateiktoje JT Saugumo Tarybos Somalio stebėsenos grupės (Rezoliucija 2008/769) ataskaitoje nurodoma, kad al-Shabaab atsakingas už daugybę Somalyje per keletą pastarųjų metų įvykdytų antpuolių, be kita ko:

                        —

                        kaip pranešta, 2008 m. rugsėjo mėn. įvykdytą somaliečio vairuotojo, dirbusio Pasaulio maisto programos įstaigoje, nužudymą ir galvos nukirsdinimą;

                        —

                        2008 m. vasario 6 d. Puntlande surengtą prekyvietės sprogdinimą, kuriame žuvo 20 ir buvo sužeista daugiau kaip 100 žmonių;

                        —

                        Somalilande surengtą sprogdinimų ir tikslinių žudymų kampaniją, kuria buvo siekiama sužlugdyti 2006 m. Parlamento rinkimus;

                        —

                        2003 m. ir 2004 m. įvykdytus keleto užsienio pagalbą teikiančiose organizacijose dirbusių darbuotojų nužudymus.

                  Kaip teigiama pranešimuose, 2009 m. liepos 20 d.al-Shabaab užpuolė Jungtinių Tautų padalinius Somalyje ir paskelbė dekretą, kuriuo trims Jungtinių Tautų agentūroms uždraudė veikti al-Shabaab kontroliuojamose Somalio teritorijose. Be to, 2009 m. liepos 11–12 d. Somalio pereinamojo laikotarpio federalinės Vyriausybės pajėgos susikovė su al-Shabaab ir Hizbul Islam sukilėliais; žuvo daugiau kaip 60 žmonių. 2009 m. liepos 11 d. vykusio mūšio metu al-Shabaab Villa Somalia mieste numetė keturis minosvaidžio sviedinius; dėl šios atakos žuvo trys ir buvo sužeisti dar aštuoni Afrikos Sąjungos misijos Somalyje (AMISOM) kariai.
            Kaip teigiama straipsnyje, kurį 2009 m. vasario 22 d. paskelbė British Broadcasting Corporation, al-Shabaab prisiėmė atsakomybę už Mogadiše esančios Afrikos Sąjungos karinės bazės antpuolį, įvykdytą susprogdinus savižudžio valdomą automobilį. Pasak šio straipsnio, Afrikos Sąjunga patvirtino, kad žuvo 11 ir nukentėjo dar 15 Afrikos Sąjungos taikdarių.
            Kaip teigiama 2009 m. liepos 14 d.Reuters paskelbtame straipsnyje, al-Shabaab kovotojai 2009 m. pasiekė laimėjimų, surengę partizaninio karo pobūdžio atakas prieš Somalio ir Afrikos Sąjungos pajėgas.
            Straipsnyje, kurį 2009 m. liepos 10 d. paskelbė Voice of America, teigiama, kad al-Shabaab dalyvavo 2009 m. gegužės mėn. surengtoje atakoje prieš Somalio Vyriausybines pajėgas.
            2009 m. vasario 27 d. Užsienio santykių tarybos svetainėje paskelbtame straipsnyje teigiama, kad nuo 2006 m. al-Shabaab vykdo sukilimo kampaniją prieš Somalio pereinamojo laikotarpio Vyriausybę ir jos rėmėjus Etiopijoje. Jame nurodoma, kad nuo to laiko, kai buvo dislokuoti AS taikdariai, prieš juos surengtoje kruvinoje atakoje al-Shabaab nužudė vienuolika Burundžio karių, ir teigiama, kad al-Shabaab Mogadiše įsitraukė į intensyvų mūšį, kuriame žuvo ne mažiau kaip penkiolika žmonių.“


title: 2008/904/EB: 2008 m. lapkričio 27 d. Tarybos sprendimas dėl Regionų komiteto nario ir dviejų pakaitinių narių, atstovaujančių Nyderlandams, skyrimo

text:
5.12.2008

               LT

               Europos Sąjungos oficialusis leidinys

               L 327/18

      TARYBOS SPRENDIMAS

   2008 m. lapkričio 27 d.
   dėl Regionų komiteto nario ir dviejų pakaitinių narių, atstovaujančių Nyderlandams, skyrimo
   (2008/904/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Nyderlandų Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Atsistatydinus Nico SCHOOF tapo laisva Regionų komiteto nario vieta. Atsistatydinus Lodewijk ASSCHER tapo laisva viena pakaitinio nario vieta. Šiuo sprendimu Bas VERKERK paskyrus Regionų komiteto nariu, tampa laisva dar viena pakaitinio nario vieta,

         NUSPRENDĖ:
   1 straipsnis
   Likusiam kadencijos laikui iki 2010 m. sausio 25 d. Regionų komiteto:

               a)

               nariu skiriamas:

                           —

                           Bas VERKERK, Burgemeester van Delft (įgaliojimų pakeitimas);

                     ir

               b)

               pakaitiniais nariais skiriami:

                           —

                           Job COHEN, Burgemeester van Amsterdam,

                           —

                           Hans KOK, Burgemeester van Hof van Twente.

         2 straipsnis
   Šis sprendimas įsigalioja jo priėmimo dieną.

      Priimta Briuselyje, 2008 m. lapkričio 27 d.

            Tarybos vardu

            Pirmininkas

         L. CHATEL

      (1)  OL L 56, 2006 2 25, p. 75.


title: 2016 m. gegužės 12 d. Tarybos sprendimas (BUSP) 2016/713, kuriuo iš dalies keičiami Bendrieji veiksmai 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo

text:
13.5.2016

               LT

               Europos Sąjungos oficialusis leidinys

               L 125/12

         TARYBOS SPRENDIMAS (BUSP) 2016/713
   2016 m. gegužės 12 d.
   kuriuo iš dalies keičiami Bendrieji veiksmai 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2008 m. lapkričio 10 d. Taryba priėmė Bendruosius veiksmus 2008/851/BUSP (1), kuriais sukuriama Europos Sąjungos karinė operacija Atalanta;

               (2)

               2014 m. lapkričio 21 d. Taryba priėmė Sprendimą 2014/827/BUSP (2), kuriuo iš dalies pakeisti Bendrieji veiksmai 2008/851/BUSP ir operacija Atalanta pratęsta iki 2016 m. gruodžio 12 d.;

               (3)

               Sąjunga nustatė programą CRIMARIO siekiant padidinti informuotumą apie padėtį Indijos vandenyne. Operacija Atalanta turėtų prisidėti prie programos CRIMARIO įgyvendinimo atsižvelgdama į turimas priemones ir pajėgumus;

               (4)

               operacijai Atalanta turėtų būti suteikta galimybė dalintis su atitinkamais partneriais per įprastas kovos su piratavimu operacijas surinkta informacija apie nelegalią ar be leidimo vykdomą veiklą jūroje, išskyrus asmens duomenis;

               (5)

               Jungtinių Tautų Saugumo Taryba Rezoliucija 2244 (2015) pratęsė Somalio ir Eritrėjos stebėsenos grupės (SESG) įgaliojimus, visų pirma dėl ginklų embargo Somaliui ir Somalio medžio anglių importo ir eksporto, ir palankiai įvertino Jungtinių karinių jūrų pajėgų (JKJP) pastangas nutraukti medžio anglių eksportą iš Somalio ir importą į Somalį, taip pat reikšdama susirūpinimą, kad iš prekybos medžio anglimis finansuojama grupuotė „al-Shabaab“;

               (6)

               todėl Bendrieji veiksmai 2008/851/BUSP turėtų būti atitinkamai iš dalies pakeisti,

         PRIĖMĖ ŠĮ SPRENDIMĄ:
   1 straipsnis
   Bendrieji veiksmai 2008/851/BUSP iš dalies keičiami taip:

               1)

               2 straipsnio l punktas pakeičiamas taip:

                           „1)

                           padėti EUCAP Nestor, EUTM Somalia, ES specialiajam įgaliotiniui Somalio pusiasalyje, ES delegacijai Somalyje vykdyti jų įgaliojimus Atalanta veiklos zonoje, jų prašymu ir atsižvelgiant į turimas priemones bei pajėgumus – teikti logistinę paramą, ekspertų konsultacijas arba mokymus jūroje, ir prisidėti prie atitinkamų ES programų, visų pirma regioninės Jūrų saugumo programos (MASE), įgyvendinimo 10-ojo EPF ir CRIMARIO lėšomis;“.

               2)

               15 straipsnio 3 dalis pakeičiama taip:
               „3.   Vyriausiajam įgaliotiniui suteikiami įgaliojimai Jungtinių Amerikos Valstijų vadovaujamoms jungtinėms jūrų pajėgoms (toliau – jungtinės jūrų pajėgos) per jų štabą, taip pat trečiosioms valstybėms, nedalyvaujančioms jungtinėse jūrų pajėgose, ir tarptautinėms organizacijoms, kurios yra ES karinės operacijos vietoje, atskleisti ES karinės operacijos tikslais parengtą ES įslaptintą informaciją ir dokumentus, pažymėtus „RESTREINT UE“ lygio slaptumo žyma, remiantis abipusiškumo principu, jei toks atskleidimas vietos lygiu būtinas dėl operacijos priežasčių, vadovaujantis Tarybos saugumo nuostatais ir vyriausiajam įgaliotiniui sudarius susitarimus su pirma nurodytų trečiųjų šalių kompetentingomis institucijomis.“

               3)

               15 straipsnis papildomas šia dalimi:
               „4.   Atalanta įgaliojama dalintis su SESG ir su jungtinėmis jūrų pajėgomis per kovos su piratavimu operacijas surinkta informacija apie nelegalią ar be leidimo vykdomą veiklą, išskyrus asmens duomenis.“

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. gegužės 12 d.

            Tarybos vardu

            Pirmininkė

         F. MOGHERINI

      (1)  2008 m. lapkričio 10 d. Tarybos bendrieji veiksmai 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (OL L 301, 2008 11 12, p. 33).

      (2)  2014 m. lapkričio 21 d. Tarybos sprendimas 2014/827/BUSP, kuriuo iš dalies keičiami Bendrieji veiksmai 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (OL L 335, 2014 11 22, p. 19).


title: 2015 m. birželio 8 d. Komisijos sprendimas (ES) 2015/886, kuriuo iš dalies keičiamas Sprendimas 2014/312/ES, kuriuo nustatomi ekologiniai kriterijai, taikomi suteikiant ES ekologinį ženklą patalpų vidaus ir išorės dažams ir lakams (pranešta dokumentu Nr. C(2015) 3782) (Tekstas svarbus EEE)

text:
10.6.2015

               LT

               Europos Sąjungos oficialusis leidinys

               L 144/12

         KOMISIJOS SPRENDIMAS (ES) 2015/886
   2015 m. birželio 8 d.
   kuriuo iš dalies keičiamas Sprendimas 2014/312/ES, kuriuo nustatomi ekologiniai kriterijai, taikomi suteikiant ES ekologinį ženklą patalpų vidaus ir išorės dažams ir lakams

         (pranešta dokumentu Nr. C(2015) 3782)

   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,
   pasikonsultavusi su Europos Sąjungos ekologinio ženklinimo valdyba,
   kadangi:

               (1)

               Komisijos sprendime 2014/312/ES (2) numatytas pereinamasis laikotarpis, kad gamintojai, kurių produktams suteiktas patalpų vidaus ir išorės lakų ir dažų ES ekologinis ženklas, turėtų pakankamai laiko pritaikyti savo produktus, kad šie atitiktų persvarstytus kriterijus ir reikalavimus. Tačiau valstybės narės informavo Komisiją negalėsiančios ekologiniu ženklu pažymėtų produktų patikrinti per paskirtus 12 mėnesių dėl didelio tokių produktų skaičiaus ir papildomų reikalavimų. Sklandžiai pereiti prie naujų kriterijų ir reikalavimų reikia daugiau laiko;

               (2)

               techniniai ekspertai Komisijai ir kai kurioms valstybėms narėms pranešė, kad dabartinė 2 straipsnio 14 punkto formuluotė neaiški. Pateiktoje apibrėžtyje terminą „polinės sistemos“ galima suprasti klaidingai. Terminą „polinė sistema“, reiškiantį analitinę sistemą, o ne dangos sistemą, būtina išaiškinti. Be to, rekomenduota į apibrėžtį įrašyti papildomą techninį parametrą – nurodyti garų slėgį. Dėl nuoseklumo ir aiškumo visi 2 straipsnio 14 punkto formuluotės pakeitimai turi būti taip pat suderinti su 2 straipsnio 13 punkto lakiųjų organinių junginių apibrėžtimi;

               (3)

               atsižvelgus į diskusijas 2014 m. lapkričio mėn. įvykusiuose Europos Sąjungos ekologinio ženklinimo valdybos ir kompetentingų įstaigų forumo susitikimuose, būtina išaiškinti, kad 3 kriterijaus a punktas ir susijusi nuoroda 2 lentelėje taikomi pusiau skaidriam gruntui, bet ne prikimbančiam gruntui ir ne kitoms skaidrioms dangoms;

               (4)

               siekiant 3 kriterijaus „Naudojimo efektyvumas“ nuoseklumo, Sprendimo 2014/312/ES 2 lentelės 5 skilties „Storos dekoratyvinės patalpų vidaus ir išorės dangos (l)“ pirmoje eilutėje, kurioje daroma nuoroda į 3 kriterijaus a punktą „Sklida“, vietoj matavimo vieneto „1 m2/l“ turėtų būti įrašytas matavimo vienetas „1 m2/kg“;

               (5)

               Sprendimo 2014/312/ES 5 kriterijaus a punkto i papunktyje išvardytos cheminių medžiagų grupės ir aiškiai nurodyta, kad joms taikomas vertinimas ir patikra pagal 5 kriterijaus a punktą. Tačiau įsitikinta, kad cheminių medžiagų sąrašas yra neišsamus – į jį reikia įrašyti dar vieną medžiagų grupę, t. y.: „8. Cheminės medžiagos rišikliuose ir polimerų dispersijose; 8a. Rišikliai ir skersinių ryšių sukūrimo medžiagos; 8b. Reakcijos produktai ir likučiai.“ Be to, cheminių medžiagų grupių sąrašas turėtų būti dėl aiškumo perkeltas į kriterijaus vertinimo ir patikros tekstą, nes tas sąrašas naudojamas atliekant vertinimą ir patikrą;

               (6)

               Sprendimo 2014/312/ES priedėlio 7 dalies a punkte nustatytos formaldehido koncentracijos galutiniame produkte ribos, tačiau koncentracijos ribos įrašytos ne ten, kur reikia. Lentelėje turėtų būti aiškiai parodyta, kad visiems produktams taikoma koncentracijos riba yra 0,0010 %, nebent būtų daroma išimtis;

               (7)

               šiame sprendime numatytos priemonės atitinka pagal Reglamento (EB) Nr. 66/2010 16 straipsnį įsteigto komiteto nuomonę;

               (8)

               Sprendimas 2014/312/ES turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2014/312/ES iš dalies keičiamas taip:

               1)

               2 straipsnio 13 punktas pakeičiamas taip:
               „13.   lakieji organiniai junginiai (LOJ)– organiniai junginiai, kurių pradinė virimo temperatūra, išmatuota esant standartiniam 101,3 kPa slėgiui, yra ne didesnė kaip 250 °C, kaip apibrėžta Direktyvoje 2004/42/EB, ir kurie kapiliarinėje kolonėlėje išskiriami iki (imtinai) n-tetradekano (C14H30);“

               2)

               2 straipsnio 14 punktas pakeičiamas taip:
               „14.   pusiau lakūs organiniai junginiai (PLOJ)– organiniai junginiai, kurių virimo temperatūra, išmatuota esant standartiniam 101,3 kPa slėgiui, yra didesnė kaip 250 °C ir mažesnė kaip 370 °C, kurie kapiliarinėje kolonėlėje išskiriami sulaikymo intervale nuo n-tetradekano (C14H30) iki (imtinai) n-dokozano (C22H46);“

               3)

               7 straipsnio 2 dalis pakeičiama taip:
               „2.   ES ekologinio ženklo licencijos, išduotos remiantis sprendimuose 2009/543/EB arba 2009/544/EB nustatytais kriterijais, gali būti naudojamos 21 mėnesį nuo šio sprendimo priėmimo dienos.“

               4)

               Priedas iš dalies keičiamas pagal šio sprendimo priedą.

         2 straipsnis
   Šis sprendimas skirtas valstybėms narėms.

      Priimta Briuselyje 2015 m. birželio 8 d.

            Komisijos vardu

         Karmenu VELLA

            Komisijos narys

      (1)  OL L 27, 2010 1 30, p. 1.

      (2)  2014 m. gegužės 28 d. Komisijos sprendimas 2014/312/ES, kuriuo nustatomi ekologiniai kriterijai, taikomi suteikiant ES ekologinį ženklą patalpų vidaus ir išorės dažams ir lakams (OL L 164, 2014 6 3, p. 45).

      PRIEDAS
      Sprendimo 2014/312/ES priedas iš dalies keičiamas taip:

                  1)

                  2 lentelėje 3 kriterijaus „Naudojimo efektyvumas“ a punkto pavadinimas pakeičiamas taip: „3a) Sklida (tik baltų ir šviesių dažų, įskaitant atspalvių suteikimo sistemose naudojamus baltus bazinius dažus) – ISO 6504/1. Netaikoma lakams, lazuriniam lakui, skaidriems prikimbantiems gruntams ar kitoms skaidrioms dangoms.“;

                  2)

                  2 lentelėje 3 kriterijaus „Naudojimo efektyvumas“ aštuntoje skiltyje „Gruntas (g)“ tekstas „6 m2/l (skaidrus)“ ir devintoje skiltyje „Gruntiniai dažai ir gruntas (h)“ tekstas „6 m2/l (skaidrūs)“ pakeičiamas atitinkamai taip: „6 m2/l (skaidrus arba turi specialių savybių)“ arba „6 m2/l (skaidrūs arba turi specialių savybių)“;

                  3)

                  3 kriterijaus a punkto penkta pastraipa pakeičiama taip:
                  „Pusiau skaidrių gruntų ir gruntinių dažų sklida turi būti bent 6 m2, o tų, kuriems būdingas nepermatomumas, – bent 8 m2. Neskaidrių gruntų, pasižyminčių specialiosiomis izoliacinėmis ir (arba) sandarinimo, įsiskverbimo ir (arba) rišamosiomis savybėmis, ir gruntų, pasižyminčių specialiosiomis priekibos savybėmis, sklida turi būti ne mažesnė kaip 6 m2/l.“;

                  4)

                  4 kriterijus iš dalies keičiamas taip:

                              a)

                              ketvirtoje pastraipoje vietoj sakinio „4 lentelėje nurodyti žymekliai naudojami siekiant atskirti PLOJ dujų chromatografijos rezultatus“ įrašomas sakinys „Bandymas atliekamas taikant kriterijų naudotojo vadove nurodytą analitinę sistemą“;

                              b)

                              4 lentelė išbraukiama;

                              c)

                              skirsnio „Vertinimas ir patikra“ antroje pastraipoje vietoj antro sakinio įrašomas šis sakinys:
                              „Bandymas atliekamas atsižvelgiant į kriterijų naudotojo vadove pateiktus standarto ISO 11890–2 pakeitimus.“;

                  5)

                  5 kriterijaus a punkto i papunktis pakeičiamas taip:
                  „Tam tikroms cheminių medžiagų, kurių gali būti galutiniame šios produktų grupės produkte, grupėms nustatytos išimtys. Nurodant šias išimtis, nurodoma kiekvienos konkrečios cheminių medžiagų grupės pavojingumo klasifikacija, kuriai taikoma išimtis, ir susijusios taikomos išimčių sąlygos ir koncentracijos ribos. Išimtys nurodytos priedėlyje.“;

                  6)

                  5 kriterijaus a punkto ii papunkčio antros pastraipos antra įtrauka pakeičiama taip:

                              „—

                              dažų arba lakų sudedamųjų dalių, kurios priskiriamos prie toliau išvardytų cheminių medžiagų grupių:

                                          (1)

                                          konservantų, kurių dedama į dažiklius, rišiklius ir galutinį produktą;

                                                      a)

                                                      supakuotų produktų konservantų;

                                                      b)

                                                      atspalvių suteikimo įrenginių konservantų;

                                                      c)

                                                      sausos plėvelės konservantų;

                                                      d)

                                                      konservantinių stabilizatorių;

                                          (2)

                                          džioviklių ir plėvės susidarymo stabdiklių;

                                                      a)

                                                      džioviklių;

                                                      b)

                                                      plėvės susidarymo stabdiklių;

                                          (3)

                                          korozijos inhibitorių;

                                                      a)

                                                      korozijos inhibitorių;

                                                      b)

                                                      apsauginių priemonių nuo pažaliavimo;

                                          (4)

                                          paviršinio aktyvumo medžiagų;

                                                      a)

                                                      bendrosioms reikmėms skirtų paviršinio aktyvumo medžiagų;

                                                      b)

                                                      alkilfenoletoksilatų;

                                                      c)

                                                      perfluorintų paviršinio aktyvumo medžiagų;

                                          (5)

                                          įvairių bendrosioms reikmėms skirtų funkcinių cheminių medžiagų;

                                                      a)

                                                      silikoninių dervų baltuose dažuose, dažikliuose ir atspalvių suteikimo sistemų baziniuose dažuose;

                                                      b)

                                                      metalų ir jų junginių;

                                                      c)

                                                      mineralinių žaliavų, įskaitant glaistus;

                                                      d)

                                                      neutralizavimo reagentų;

                                                      e)

                                                      priedų, šviečiančių UV šviesoje;

                                                      f)

                                                      pigmentų;

                                          (6)

                                          įvairių specialiosioms reikmėms skirtų funkcinių cheminių medžiagų;

                                                      a)

                                                      apsaugos nuo UV spindulių priemonių ir stabilizatorių;

                                                      b)

                                                      plastifikatorių;

                                          (7)

                                          liekamųjų cheminių medžiagų, kurių gali būti galutiniame produkte;

                                                      a)

                                                      formaldehido;

                                                      b)

                                                      tirpiklių;

                                                      c)

                                                      nesureagavusių monomerų;

                                                      d)

                                                      lakiųjų aromatinių junginių ir halogenintųjų junginių;

                                          (8)

                                          cheminių medžiagų rišikliuose ir polimerų dispersijose;

                                                      a)

                                                      rišiklių ir skersinių ryšių sukūrimo medžiagų;

                                                      b)

                                                      reakcijos produktų ir likučių;

                                    ir kurių koncentracija viršija 0,010 %.“

                  7)

                  Priedėlyje formaldehido įrašas pakeičiamas taip:

                              „7.   Liekamosios cheminės medžiagos, kurių gali būti galutiniame produkte

                                          a)

                                          Formaldehidas

                                    Taikymo sritis –
                              visi produktai

                              Į galutinį produktą neturi būti specialiai pridedama laisvojo formaldehido. Atliekamas galutinio produkto bandymas, siekiant nustatyti jo laisvojo formaldehido kiekį. Bandymų mėginių ėmimo reikalavimai turi atitikti produktų asortimentą.
                              Taikoma nurodyta ribinė bendro kiekio vertė.
                              Daromos šios pirmoje pastraipoje nustatyto reikalavimo išimtys:

                                          i)

                                          jei konservantų, kurie yra formaldehido donorai, reikia kaip supakuotų produktų konservantų siekiant apsaugoti konkrečią dažų arba lako rūšį, ir jei formaldehido donoras naudojamas vietoj izotiazolinono konservantų;

                                          ii)

                                          jei formaldehido donorų funkciją vietoj supakuotų produktų konservantų atlieka polimerų dispersijos (rišikliai) – dėl liekamojo formaldehido kiekio.

                                    Abiem – i ir ii – atvejais bendras kiekis neturi viršyti nurodytos ribinės vertės.

                              Patikra
                              Laisvojo formaldehido kiekis nustatomas baltuose baziniuose dažuose arba skaidriuose atspalvio suteikimo sistemų baziniuose dažuose, kuriuose, kaip spėjama, yra didžiausias teorinis formaldehido kiekis. Taip pat nustatomas spalvos atspalvio kiekis, kuriame, kaip spėjama, yra didžiausias teorinis formaldehido kiekis.
                              Bandymo metodas

                                          Jei ribinė vertė yra 0,0010 %:
                                          taikant Merckoquant metodą nustatoma koncentracija taroje; jei taikant šį metodą gautas rezultatas nevienareikšmis, siekiant patvirtinti koncentraciją taroje, taikoma efektyvioji skysčių chromatografija (HPLC).

                                          Jei ribinė vertė yra 0,010 %:

                                                      1)

                                                      visuose dažuose formaldehido koncentracija taroje nustatoma analizuojant VdL-RL 03 arba efektyviosios skysčių chromatografijos (HPLC) metodu;

                                                      2)

                                                      patalpų vidaus dažuose ir lakuose koncentracija nustatoma analizuojant pagal ISO 16000–3; išlakų kiekis, po pirmo užtepimo, turi būti ne didesnis kaip 0,25 ppm, o praėjus 24 valandoms nuo pirmo užtepimo – mažesnis nei 0,05 ppm.“

                              0,0010 %

                              0,010 %


title: 2015 m. kovo 16 d. Tarybos sprendimas (ES) 2015/926 dėl pozicijos, kurios turi būti laikomasi Europoa Sąjungos vardu, Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos bendrijos bei jos valstybių narių ir Tuniso Respublikos asociaciją, dėl rekomendacijos įgyvendinti ES ir Tuniso privilegijuotos partnerystės įgyvendinimo veiksmų planą (2013–2017)

text:
17.6.2015

               LT

               Europos Sąjungos oficialusis leidinys

               L 150/19

         TARYBOS SPRENDIMAS (ES) 2015/926
   2015 m. kovo 16 d.
   dėl pozicijos, kurios turi būti laikomasi Europoa Sąjungos vardu, Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos bendrijos bei jos valstybių narių ir Tuniso Respublikos asociaciją, dėl rekomendacijos įgyvendinti ES ir Tuniso privilegijuotos partnerystės įgyvendinimo veiksmų planą (2013–2017)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi,
   atsižvelgdama į bendrą Sąjungos vyriausiosiojo įgaliotinio užsienio reikalams ir saugumo politikai ir Europos Komisijos pasiūlymą,
   kadangi:

               (1)

               1995 m. liepos 17 d. buvo pasirašytas ir 1998 m. kovo 1 d. įsigaliojo Europos ir Viduržemio jūros regiono šalių susitarimas, steigiantis Europos bendrijos bei jos valstybių narių ir Tuniso Respublikos asociaciją (1) (toliau – Susitarimas);

               (2)

               šalys ketina patvirtinti naująjį ES ir Tuniso privilegijuotos partnerystės įgyvendinimo veiksmų planą (2013–2017) (toliau – veiksmų planas) Europos kaimynystės politikos srityje. Šiame veiksmų plane atsispindi ypatinga šalis jungianti partnerystė, ir jis, parengus ir patvirtinus konkrečias jo tikslams pasiekti skirtas priemones, turėtų padėti įgyvendinti Susitarimą,

               (3)

               Sąjungos pozicija Asociacijos taryboje turėtų būti grindžiama pridėtu rekomendacijos projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Sąjungos vardu turi būti laikomasi Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos Bendrijos bei jos valstybių narių ir Tuniso Respublikos asociaciją, dėl veiksmų plano įgyvendinimo, grindžiama prie šio sprendimo pridėtu Asociacijos tarybos rekomendacijos projektu.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. kovo 16 d.

            Tarybos vardu

            Pirmininkė

         F. MOGHERINI

      (1)  ES OL L 97, 1998 3 30, p. 2.

      PROJEKTAS
      ES IR TUNISO ASOCIACIJOS TARYBOS REKOMENDACIJA Nr. 2015/…
      … m. … … d.
      įgyvendinti ES ir Tuniso privilegijuotos partnerystės įgyvendinimo veiksmų planą (2013–2017) Europos kaimynystės politikos srityje
      ES IR TUNISO ASOCIACIJOS TARYBA,
      atsižvelgdama į Europos ir Viduržemio jūros regiono šalių susitarimą, steigiantį Europos bendrijos bei jos valstybių narių ir Tuniso Respublikos asociaciją, ypač į jo 80 straipsnį,
      kadangi:

                  (1)

                  Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Tuniso Respublikos asociaciją (1) (toliau – Susitarimas), 80 straipsniu Asociacijos taryba įgaliojama teikti rekomendacijas, kurių, jos nuomone, reikia Susitarimo tikslams pasiekti;

                  (2)

                  pagal Susitarimo 90 straipsnį šalys imasi visų bendrų ar specialių priemonių, kurių reikia siekiant įvykdyti pagal Susitarimą prisiimtus įsipareigojimus, ir užtikrina, kad būtų pasiekti Susitarime nustatyti tikslai;

                  (3)

                  šalys patvirtino ES ir Tuniso privilegijuotos partnerystės įgyvendinimo veiksmų plano (2013–2017) (toliau – veiksmų planas) Europos kaimynystės politikos srityje tekstą;

                  (4)

                  šis veiksmų planas turėtų padėti įgyvendinti Susitarimą šalių bendru sutarimu parengtomis ir patvirtintomis konkrečiomis priemonėmis, kuriomis bus patogu vadovautis įgyvendinant Susitarimą;

                  (5)

                  veiksmų planu siekiama pateikti konkrečių priemonių, kad šalys įvykdytų pagal Susitarimą prisiimtus įsipareigojimus, ir nustatyti platesnį pagrindą stiprinti Europos Sąjungos ir Tuniso santykius, kad būtų užtikrinta plataus masto ekonominė integracija ir vykdomas glaudesnis politinis bendradarbiavimas, atitinkantis Susitarimo bendruosius tikslus,

            PRIĖMĖ ŠIĄ REKOMENDACIJĄ:
      Vienintelis straipsnis
      Asociacijos taryba rekomenduoja šalims įgyvendinti veiksmų planą (2) ta apimtimi, kiek tuo įgyvendinimu siekiama Susitarimo tikslų.

         Priimta … … m. … … d.

               Asociacijos tarybos vardu

               Pirmininkas

         (1)  ES OL L 97, 1998 3 30, p. 2.

         (2)  Žr. dokumentą st 15164/14 ADD 1, p. 5, esantį http://register.consilium.europa.eu.


title: 2013/336/ES: 2013 m. birželio 25 d. Tarybos sprendimas, kuriuo padidinamas Europos Sąjungos Teisingumo Teismo generalinių advokatų skaičius

text:
29.6.2013

               LT

               Europos Sąjungos oficialusis leidinys

               L 179/92

         TARYBOS SPRENDIMAS
   2013 m. birželio 25 d.
   kuriuo padidinamas Europos Sąjungos Teisingumo Teismo generalinių advokatų skaičius
   (2013/336/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 252 straipsnio pirmą pastraipą,
   atsižvelgdama į Europos atominės energijos bendrijos steigimo sutartį, ypač į jos 106a straipsnio 1 dalį,
   atsižvelgdama į 2013 m. sausio 16 d. Teisingumo Teismo pirmininko prašymą,
   kadangi:

               (1)

               Sutarties dėl Europos Sąjungos veikimo 252 straipsnio pirmoje pastraipoje numatyta, kad Teisingumo Teismo prašymu Taryba, spręsdama vieningai, gali padidinti generalinių advokatų skaičių;

               (2)

               2013 m. sausio 16 d. Teisingumo Teismas paprašė trimis asmenimis padidinti Teisingumo Teismo generalinių advokatų skaičių. Tas prašymas pateiktas siekiant sudaryti sąlygas Teismui toliau pateikti išvadą visose bylose, kuriose tai būtina, o bendras atitinkamų bylų nagrinėjimo terminas dėl to neilgėtų;

               (3)

               vadovaujantis Tarpvyriausybinės konferencijos, patvirtinusios Lisabonos sutartį, prie baigiamojo akto pridėta Deklaracija Nr. 38 dėl Sutarties dėl Europos Sąjungos veikimo 252 straipsnio, reglamentuojančio generalinių advokatų skaičių Teisingumo Teisme, jei Teisingumo Teismas paprašys, kad generalinių advokatų skaičius būtų padidintas trimis (vienuolika vietoj aštuonių), Taryba, spręsdama vieningai, susitars dėl tokio padidinimo;

               (4)

               siekdamas kuo geriau išspręsti 2 konstatuojamojoje dalyje nurodytas problemas ir sudaryti palankias sąlygas optimaliam papildomų generalinių advokatų integravimuisi, Teisingumo Teismas pasiūlė nustatyti, kad vienas generalinis advokatas pradėtų eiti pareigas 2013 m. liepos 1 d. (numatyta Kroatijos įstojimo data, su sąlyga, kad iki tos dienos bus pateikti visi ratifikavimo dokumentai), o kiti du generaliniai advokatai pradėtų eiti pareigas 2015 m. spalio 7 d., kai bus iš dalies keičiama Teismo sudėtis,

         PRIĖMĖ ŠĮ SPRENDIMĄ:
   1 straipsnis
   Europos Sąjungos Teisingumo Teismo generalinių advokatų skaičius padidinamas iki

               —

               devynių nuo 2013 m. liepos 1 d.;

               —

               vienuolikos nuo 2015 m. spalio 7 d.

         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Liuksemburge 2013 m. birželio 25 d.

            Tarybos vardu

            Pirmininkas

         E. GILMORE


title: 2002 m. gruodžio 19 d. Tarybos sprendimas dėl Protokolo, patikslinančio Europos sutarties, steigiančios Europos Bendrijų bei jų valstybių narių ir Rumunijos asociaciją, prekybos aspektus siekiant atsižvelgti į šalių derybų dėl naujų abipusių žemės ūkio lengvatų rezultatus, sudarymo

text:
Svarbus teisinis pranešimas

|

32003D0018

Oficialusis leidinys L 008 , 14/01/2003 p. 0018 - 0021

		Tarybos sprendimas2002 m. gruodžio 19 d.dėl Protokolo, patikslinančio Europos sutarties, steigiančios Europos Bendrijų bei jų valstybių narių ir Rumunijos asociaciją, prekybos aspektus siekiant atsižvelgti į šalių derybų dėl naujų abipusių žemės ūkio lengvatų rezultatus, sudarymo(2003/18/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmosios pastraipos pirmuoju sakiniu,atsižvelgdama į Komisijos pasiūlymą,kadangi:(1) Europos sutartyje, steigiančioje Europos Bendrijų bei jų valstybių narių ir Rumunijos asociaciją [1], numatytos tam tikros abipusės lengvatos, taikytinos prekybai tam tikrais žemės ūkio produktais.(2) Europos sutarties 21 straipsnio 5 dalyje numatyta, kad Bendrija ir Rumunija metodiškai ir laikydamosi abipusiškumo principo atskirai dėl kiekvieno produkto išnagrinėja galimybes suteikti viena kitai papildomas lengvatas.(3) Europos sutarties su Rumunija preferencinių susitarimų pirmosios pataisos buvo pateiktos Protokole dėl Europos sutarties prekybos aspektų derinimo siekiant atsižvelgti į Austrijos Respublikos, Suomijos Respublikos ir Švedijos Karalystės įstojimą į Europos Sąjungą ir derybų dėl žemės ūkio Urugvajaus raundo rezultatus, įskaitant šiuo metu taikomo preferencinio režimo pataisas, patvirtintas Tarybos sprendimu 98/626/EB [2].(4) Preferencinių susitarimų pataisos taip pat buvo nustatytos 2000 metais baigtose derybose dėl prekybos žemės ūkio srityje liberalizavimo. Bendrija jas įgyvendino nuo 2000 m. liepos 1 d. 2000 m. spalio 17 d. Tarybos reglamentu (EB) Nr. 2435/2000, nustatančiu tam tikras Bendrijos tarifinių kvotų lengvatas tam tikriems žemės ūkio produktams ir kaip savarankišką laikinąją priemonę numatančiu tam tikrų Europos sutartyje su Rumunija numatytų žemės ūkio lengvatų patikslinimą [3]. Šis antrasis preferencinių susitarimų patikslinimas dar nėra įtrauktas į Europos sutartį kaip Papildomas protokolas.(5) 2002 m. birželio 18 d. buvo baigtos derybos dėl Europos sutarties su Rumunija preferencinių susitarimų kitų pataisų.(6) Turėtų būti patvirtintas naujas Europos sutarties Protokolas, patikslinantis Europos Bendrijų bei jų valstybių narių ir Rumunijos sudarytos Europos sutarties prekybos aspektus (toliau – Protokolas) siekiant suvienodinti visas prekybos tarp abiejų šalių žemės ūkio srityje lengvatas, įskaitant 2000 ir 2002 metais baigtų derybų rezultatus.(7) 1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, taikymo nuostatas [4], susistemino tarifinių kvotų, taikytinų chronologine tvarka pagal muitinės deklaracijų datas, administravimo taisykles. Todėl tam tikros tarifinės kvotos pagal šį Sprendimą turėtų būti administruojamos laikantis tų taisyklių.(8) Šiam Sprendimui įgyvendinti reikalingos priemonės turėtų būti priimtos vadovaujantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką [5](9) Dėl pirmiau minėtų derybų rezultatų Reglamentas (EB) Nr. 2435/2000 yra pakeistas ir todėl turėtų būti panaikintas,NUSPRENDĖ:1 straipsnisEuropos bendrijos vardu patvirtinamas Protokolas, patikslinantis Europos sutarties, steigiančios Europos Bendrijų bei jų valstybių narių ir Rumunijos asociaciją, prekybos aspektus siekiant atsižvelgti į šalių derybų dėl naujų abipusių žemės ūkio lengvatų rezultatus.2 straipsnis1. Tarybos pirmininkas įgaliojamas paskirti asmenį, įgaliotą Bendrijos vardu pasirašyti Protokolą, siekiant įpareigoti Bendriją.2. Tarybos pirmininkas Bendrijos vardu praneša apie patvirtinimą, kaip numatyta Protokolo 3 straipsnyje.3 straipsnis1. Įsigaliojus šiam Sprendimui, prie šio Sprendimo pridėto Protokolo prieduose pateikti susitarimai pakeičia XI ir XII prieduose nurodytus susitarimus, kaip nurodyta Europos sutarties, steigiančios Europos Bendrijų bei jų valstybių narių ir Rumunijos asociaciją, 21 straipsnio 2 ir 4 dalyse su pakeitimais.2. Komisija 5 straipsnio 2 dalyje nustatyta tvarka patvirtina išsamias Protokolo taikymo taisykles.4 straipsnis1. Komisija gali keisti šio Sprendimo priede tarifinėms kvotoms suteiktus eilės numerius 5 straipsnio 2 dalyje nustatyta tvarka. Tarifines kvotas, kurių eilės numeriai yra virš 09.5100, Komisija administruoja pagal Reglamento (EEB) Nr. 2454/93 308a, 308b ir 308c straipsnius.2. Visi prekių, kurioms taikomos tarifinės kvotos ir kurioms nuo 2002 m. liepos 1 d. taikant Reglamento (EB) Nr. 2435/2000 A (b) priede numatytas lengvatas yra nustatytas laisvas judėjimas, kiekiai yra įskaitomi į pridedamo Protokolo A (b) priedo ketvirtajame stulpelyje numatytus kiekius, išskyrus kiekius, dėl kurių iki 2002 m. liepos 1 d. buvo išduotos importo licencijos.5 straipsnis1. Komisijai padeda pagal Tarybos reglamento (EEB) Nr. 1766/92 [6] 23 straipsnį įsteigtas Javų verslo vadybos komitetas arba prireikus pagal kitų reglamentų dėl žemės ūkio rinkų bendro organizavimo tam tikras nuostatas įsteigtas komitetas.2. Kai daroma nuoroda į šią straipsnio dalį, taikomi Sprendimo 1999/468/EB 4 ir 7 straipsniai.Sprendimo 1999/468/EB 4 straipsnio 3 dalyje nustatytas laikotarpis – vienas mėnuo.3. Komitetas priima savo darbo tvarkos taisykles.6 straipsnisReglamentas (EB) Nr. 2435/2000 panaikinamas nuo Protokolo įsigaliojimo.Priimta Briuselyje 2002 m. gruodžio 19 d.Tarybos varduPirmininkasL. Espersen[1] OL L 357, 1994 12 31, p. 2.[2] OL L 301, 1998 11 11, p. 1.[3] OL L 280, 2000 11 4, p. 17.[4] OL L 253, 1993 10 11, p. 1. Reglamento paskutiniai pakeitimai padaryti Reglamentu (EB) Nr. 444/2002 (OL L 68, 2002 3 12, p. 11).[5] OL L 184, 1999 7 17, p. 23.[6] OL L 181, 1992 7 1, p. 21.--------------------------------------------------PRIEDASES tarifinių kvotų, taikomų produktams, turintiems Rumunijos kilmę, eilės numeriai(kaip nurodyta 4 straipsnyje)Kvotos eilės numeris | KN kodas | Aprašymas |09.4598 09.4537 | 0102900501029021010290290102904101029049 | Gyvi galvijai, nedidesni nei 80 kg Gyvi galvijai, didesni nei 80 kg, bet nedidesni nei 300 kg |09.4563 | ex010290 | Šių kalnų veislių karvės ir telyčios (išskyrus skirtas skerdimui): pilkosios, rudosios, geltonosios, dėmėtosios Simmental ir Pinzgau |09.4753 | 02010202 | Galvijiena, šviežia, atšaldyta arba sušaldyta |09.4756 | ex0203 | Naminė kiauliena, šviežia, atšaldyta arba šaldyta |094765 | 020610950206299102102002109951 | Švieži arba atšaldyti galvijienos mėsos produktai, storosios ir plonosios diafragmos Galvijiena,sūdyta, užpilta sūrymu, džiovinta arba rūkyta Galvijienos storoji ir plonoji diafragma |09.5855 | 0207 | Naminių paukščių, nurodytų 0105 pozicijoje, mėsa ir valgomieji mėsos subproduktai |09.4758 | 0406 | Sūriai ir varškė |09.6101 | 07020000 | Pomidorai |09.6103 | 07031019 | Svogūnai, išskyrus sodinukus |09.6105 | ex070410000704901007049090 | Žiediniai kopūstai ir brokoliai, nuo balandžio 15 d. iki lapkričio 30 d. Baltagūžiai ir raudongūžiai kopūstai Kiti |09.6107 | ex07070005 | Agurkai, nuo lapkričio 1 d. iki gegužės 15 d. |09.5611 | ex07070005 | Agurkai, nuo gegužės 16 d. iki spalio 31 d. |09.6109 | 07082000 | Pupelės |09.6111 | 07096010 | Saldžiosios paprikos |09.6113 | 071021000710220007102900 | Žirniai, šaldyti Pupelės, šaldytos Kitos ankštinės daržovės, šaldytos |09.4726 | 071151002003102020031030 | Pievagrybiai (Agaricus genties) |09.6119 | 080810200808105008081090 | Obuoliai, išskyrus obuolius, skirtus sidrui gaminti |09.6121 | 08091000 | Abrikosai |09.6123 | 08094005 | Slyvos |09.6125 | 08101000 | Žemuogės |09.6131 | 081310000813200008133000 | Džiovinti abrikosai Džiovintos slyvos Džiovinti obuoliai |09.4766 | 1001 | Kviečiai ir meslinas |09.5871 | 10051090 | Kukurūzai, išskyrus hibridines sėklas |09.4767 | 10059000 | Kukurūzai, išskyrus sėklas |09.5872 | 110111031111032060 | Kvietiniai arba meslininiai (kviečių ir rugių mišinio miltai) Kvietiniai kruopos ir rupiniai Kvietinės granulės |09.5873 | 1107 | Salyklas |09.6133 | 120929801209999112099999 | Kitos sėklos, vaisiai ir sporos |09.6137 | 1512119115121991 | Saulėgrąžų sėklų aliejus |09.4751 | 1601009116010099 | Dešros, išskyrus kepeninę dešrą |09.6139 | 160231160232160239 | Paruošti arba konservuoti gaminiai iš paukštienos |09.4752 | 1602411016024210160249111602491316024915160249191602493016024950 | Konservuota naminių kiaulių mėsa |09.4768 | 160250 | Paruošta ar konservuota mėsa arba galvijienos mėsos subproduktai |09.6141 | 20011000200190602001907020019075200190852001909320019096 | Agurkai ir dygliuotieji agurkai (kornišonai), konservuoti Kiti konservuoti vaisiai ir daržovės |09.6143 | 20029031200290392002909120029099 | Konservuoti pomidorai |09.5545 | 2003102020031030 | Pievagrybiai (Agaricus genties) |09.6145 | 20054000 | Žirniai |09.5723 | 200710992007991020079998 | Kiti homogenizuoti produktai Slyvų tyrės ir pastos Kiti produktai |09.6149 | 24011060240110702401206024012070 | Tabakas |--------------------------------------------------


title: 2009/816/EB,Euratomas: 2009 m. spalio 19 d. Tarybos ir Komisijos sprendimas dėl Europos Bendrijų bei jų valstybių narių ir Azerbaidžano Respublikos partnerystės ir bendradarbiavimo susitarimo protokolo sudarymo, siekiant atsižvelgti į Bulgarijos Respublikos ir Rumunijos įstojimą į Europos Sąjungą

text:
7.11.2009

               LT

               Europos Sąjungos oficialusis leidinys

               L 291/24

      TARYBOS IR KOMISIJOS SPRENDIMAS

   2009 m. spalio 19 d.
   dėl Europos Bendrijų bei jų valstybių narių ir Azerbaidžano Respublikos partnerystės ir bendradarbiavimo susitarimo protokolo sudarymo, siekiant atsižvelgti į Bulgarijos Respublikos ir Rumunijos įstojimą į Europos Sąjungą
   (2009/816/EB, Euratomas)
   EUROPOS SĄJUNGOS TARYBA,
   EUROPOS BENDRIJŲ KOMISIJA,
   atsižvelgdamos į Europos bendrijos steigimo sutartį, ypač į jos 44 straipsnio 2 dalį, 47 straipsnio 2 dalies paskutinį sakinį, 55 straipsnį, 57 straipsnio 2 dalį, 71 straipsnį, 80 straipsnio 2 dalį, 93, 94, 133 ir 181a straipsnius kartu su 300 straipsnio 2 dalies pirmos pastraipos antru sakiniu ir 300 straipsnio 3 dalies pirma pastraipa,
   atsižvelgdamos į Europos atominės energijos bendrijos steigimo sutartį, ypač į jos 101 straipsnio antrą pastraipą,
   atsižvelgdamos į Bulgarijos ir Rumunijos stojimo aktą, ypač į jo 6 straipsnio 2 dalį,
   atsižvelgdamos į Komisijos pasiūlymą,
   atsižvelgdamos į Europos Parlamento nuomonę (1),
   atsižvelgdamos į Tarybos pritarimą pagal Europos atominės energijos bendrijos steigimo sutarties 101 straipsnį,
   kadangi:

               (1)

               Europos Bendrijų bei jų valstybių narių ir Azerbaidžano Respublikos partnerystės ir bendradarbiavimo susitarimo protokolas, siekiant atsižvelgti į Bulgarijos Respublikos ir Rumunijos įstojimą į Europos Sąjungą, buvo pasirašytas Europos bendrijos ir valstybių narių vardu 2008 m. gruodžio 9 d. remiantis Tarybos sprendimu 2009/173/EB (2).

               (2)

               Kol protokolas neįsigaliojo, jis taikomas laikinai nuo 2007 m. sausio 1 d.

               (3)

               Protokolas turėtų būti sudarytas,

         NUSPRENDĖ:
   1 straipsnis
   Europos Bendrijų bei jų valstybių narių ir Azerbaidžano Respublikos partnerystės ir bendradarbiavimo susitarimo protokolas, siekiant atsižvelgti į Bulgarijos Respublikos ir Rumunijos įstojimą į Europos Sąjungą, patvirtinamas Europos bendrijos, Europos atominės energijos bendrijos ir valstybių narių vardu.
   Protokolo tekstas pridedamas prie šio sprendimo (3).
   2 straipsnis
   Europos bendrijos ir jos valstybių narių vardu Tarybos pirmininkas pateikia protokolo 3 straipsnyje numatytą pranešimą. Europos atominės energijos bendrijos vardu tokį pranešimą tuo pat metu pateikia Komisijos pirmininkas.

      Priimta Liuksemburge 2009 m. spalio 19 d.

            Tarybos vardu

            Pirmininkas

         E. ERLANDSSON

            Komisijos vardu

            Pirmininkas

         José Manuel BARROSO

      (1)  2007 m. liepos 10 d. Europos Parlamento nuomonė (dar nepaskelbta Oficialiajame leidinyje).

      (2)  OL L 62, 2009 3 6, p. 7.

      (3)  OL L 62, 2009 3 6, p. 9.